Dodatok 5

**Hodnotenie jednotlivých predmetov**

Motivačný obrázok slúži na získavanie plusiek za aktivitu na predmete. Za 3 pluská žiak získava jednotku do žiackej knižky aj do klasifikačného záznamu. Za nevypracovanie domácej úlohy a za nesplnenie si povinností žiak dostáva mínusku. Za tri mínusky dostane päťku do žiackej knižky aj do klasifikačného záznamu. Pri testoch žiaci pracujú samostatne, v problémových prípadoch učiteľ pomôže a do testu k danej úlohe napíše „s pomocou“.

Plusko žiak získa za aktivitu, za výnimočne vypracovanú domácu úlohu, za výnimočne vypracovanú prácu na hodine, za postreh. Jedno plusko je len tretina z jednotky, učiteľ musí zvážiť udeľovanie plusiek a známok, aby sa vyhol duplicite alebo nespravodlivosti.

V prvej triede má plusko hlavne motivačnú funkciu. Žiaci sú prvýkrát hodnotení a nie každý žiak sa dokáže naštartovať rovnako v rovnakom čase. Nik nechce prehrať alebo zažiť neúspech. V hodnotení čítania alebo diktátu hodnotíme nasledovne: 1 = +++, 2 = ++, 3 = +. Známka demotivuje, ale získavanie odmeny (malej, väčšej, najväčšej) motivuje.

Hodnotiaca stupnica na percentá:

1. 100%-90%

2. 89%- 75%

3. 74%- 50%

4. 49%- 25%

5. 24%- 0%

Prírodoveda :

* Test na percentá po každom tematickom celku
* Vypracovanie pracovných listov na pluská
* Aktivita na pluská
* Ústna odpoveď hodnotená podľa Metodického pokynu 22/2011
* Najväčší dôraz pri celkovom hodnotení kladieme nie na zvládnutie teoretických poznatkov, ale na praktické využitie týchto poznatkov, pochopenie javov, kde všade v živote, v prírode sa s nimi stretávame, dôraz kladieme na pokusy, skúmanie a bádanie v škole, žiak vie ústne opísať, čo robil, prečo a ako dané javy fungujú.

Vlastiveda:

* Test na percentá po každom tematickom celku
* Vypracovanie pracovných listov a projektov a ich ústna prezentácia na pluská
* Aktivita na pluská
* Ústna odpoveď hodnotená podľa Metodického pokynu 22/2011

Prvouka:

* Ústna odpoveď hodnotená podľa Metodického pokynu 22/2011
* V druhom ročníku písomná práca na percentá po tematickom celku
* Aktivita na pluská
* Vypracovanie projektov na pluská

Hudobná výchova, Výtvarná výchova, Telesná výchova, Etická výchova, Pracovné vyučovanie, Náboženská výchova:

* Známkou hodnotíme výkon a aktivitu
* Nie každé dieťa má talent v danej oblasti, aby sme ho motivovali, vo výchovách prihliadame najmä na prístup k jednotlivým úlohám, na zodpovedné plnenie si povinností, prezentovanie sa (koncerty, súťaže,...)

Slovenský jazyk:

* Gramatika – diktáty – podľa stupnice:

1. 0-1 chyba

2. 2-4 chyby

3. 5-7 chýb

4. 8-10 chýb

5. 11 a viac chýb

* Pri hodnotení zvládnutia pravopisu berieme do úvahy aj iné písomné prejavy (iné predmety, testy, písanie príbehov a pod.), kde sa ukáže, ako je pravopis fixovaný
* Nehodnotíme reprodukciu poučiek, ale ich používanie v praxi (vyhľadať slovné druhy, určiť gramatické kategórie, správne používať interpunkčné znamienka, ií/yý a pod.)
* Čítanie – techniku čítania hodnotíme známkou s prihliadnutím na individuálne potreby žiaka nasledovne:

1. Bezchybné plynulé čítanie, správna artikulácia, výslovnosť mäkkých slabík, výslovnosť krátkych a dlhých slabík, pauzy, ukončenie vety, otázka, prednes v umeleckých textoch
2. Neistota v čítaní alebo mierne nedodržanie z horeuvedeného
3. Neplynulé čítanie, slabikovanie, veľká neistota v čítaní, zamieňanie slov
4. Veľké slabikovanie, zamieňanie slabík
5. Neprečíta text

* Test – čítanie s porozumením – na percentá a následne na známku
* **Väčší dôraz kladieme na porozumenie ako na techniku**
* Rozprávanie podľa pravidiel – reprodukcia textu, rozprávanie podľa osnovy, rozprávanie príbehu a zážitkov – žiak má osnovu pred sebou, tvoríme krátke vety – musia mať časovú a logickú nadväznosť, neopakujeme slová, vety nezačíname spojkami, potom, a potom,
* vyvarujeme sa spojeniu keď-tak. Pri dodržaní týchto zásad a pri plynulom ústnom prejave je žiak hodnotený známkou 1. Ostatné stupne závisia od frekvencie uvedených chýb.
* Po víkende prerozprávame svoje zážitky v komunikačnom kruhu. Rozlišujeme medzi voľným rozprávaním a rozprávaním podľa pravidiel. Zvládnuté výkony sú ohodnotené pluskom do motivačného obrázka. Žiaci prerozprávajú svoje príbehy do zošita. Prváci najmenej 3 vetami, druháci, tretiaci a štvrtáci najmenej 5 vetami. Príbehy sú ohodnotené pluskom podľa štylizácie.
* Pri celkovom hodnotení berieme do úvahy praktické využitie poznatkov vo vlastnej tvorbe, t.j. tvorba príbehov, básní, projektov, ústna prezentácia pri rôznych podujatiach.

Matematika:

* Test na percentá po každom tematickom celku
* Bleskovky numerických príkladov na percentá, berieme do úvahy individuálne tempo žiakov, známka z bleskovky má hodnotu tretiny známky z písomky- zapisujeme do kolónky „školské úlohy“ v klasifikačnom zázname
* Aktivita na pluská
* Ústna odpoveď hodnotená podľa Metodického pokynu 22/2011
* Pri celkovom hodnotení prihliadame na logické riešenie matematických situácií, slovných úloh, hľadanie riešení
* V geometrii hodnotíme ľahkosť rysovania, presnosť rysovania na milimetre(3.,4. ročník), centimetre (2. ročník), zvládnutie poznatkov podľa učebných osnov na percentá

Anglický jazyk: 1. a 2. roč.

* Pomenovanie obrázka, farby
* Vymaľovanie obrázka podľa pokynov
* V 2. ročníku odpisovanie krátkych slov vždy podľa predlohy, priradenie slova k obrázku, ale vždy majú žiaci pred sebou slová ktoré priraďujú k obrázku
* Reprodukcia krátkeho rozhovoru( Ako sa voláš?..., Koľko máš rokov?..., Ako sa máš?.....)

Anglický jazyk 3.a 4.roč.

* Technika čítania – hodnotíme správnu výslovnosť, plynulosť
* Technika písania, bleskovka na percentá – hodnotíme správne napísané slovo po anglicky (nie foneticky po slovensky), tolerujeme mierne chyby napr. zdvojené spoluhlásky – vynechanie jednej, alebo zámena nejakého písmena najmä na konci slova
* Gramatika, slovná zásoba, komunikácia – na konci každej lekcie – test na percentá s miernejšou stupnicou:

1. 100% - 80%

2. 79% - 60%

3. 59% - 40%

4. 39% - 20%

5. 19% - 0%

* Vypracovanie projektov, ak boli pripravované a precvičované aspoň na 3 vyučovacích hodinách, hodnotíme známkou. Žiak musí svoj projekt odprezentovať, aby bolo jasné, že ho vypracoval sám.
* Ústne odpovede z gramatiky pri interaktívnej tabuli (edukačný program - Bodkin)- známkou
* Dialógy a rolové hry – známkou – všímame si gramatické zvládnutie a použitie slovnej zásoby
* Piesne a texty naspamäť – podľa Metodického pokynu 22/2011
* Dôraz kladieme na komunikáciu s využitím gramatiky a slovnej zásoby v rolových hrách

Informatka

* Žiak hodnotený z dielčích úloh pluskou
* Vypracovanie projetov,

Do celkového priemeru polročného hodnotenia na vysvedčení sa započítavajú predmety:

Slovenský jazyk a literatúra, matematika, anglický jazyk, prírodoveda, vlastiveda, prvouka, informatika.